
Universitetets budsjettforslag for 2008
Fra og med denne rapporterings- og budsjetteringssyklusen (rapport 2006–planer 2007–budsjett​forslag 2008) er strukturen på dokumentene og tidspunktene for innsending endret. Universitetet skal nå sende budsjettforslag for 2008 og framtidige satsingsforslag som et eget dokument med frist til departementet 1. desember 2006. Tidligere har dette inngått i det samlete budsjettdoku​mentet med frist 1. mars. Rapport for 2006 og planer for 2007 skal utarbeides som et annet dokument og sendes innen fristen 1. mars 2007 som tidligere. Dette saksforelegget omhandler Universitetets budsjettforslag for 2008, inkludert langsiktige store satsinger (utenfor rammen).
Budsjettforslaget skal bestå av de to delene Tallbudsjettforslag for 2008 og Framtidige satsings​forslag. 
1. Tallbudsjettforslag for 2008 

For tallbudsjettforslaget er det strenge føringer fra departementet om at budsjettforslaget for 2008 skal være realistisk. Dette innebærer at det skal være innenfor rammen som er gitt i orientering om forslaget til bevilgningene på 2007-budsjettet. Det skal ikke korrigeres for pris- og lønnsendringer, og det skal budsjetteres med nåværende lønnsnivå. Budsjettforslaget 2008 skal imidlertid korrigeres for ventet vekst eller reduksjon som en følge av avlagte studiepoeng i 2006. Forslaget skal også justeres for vedtatte videreføringer av endrete opptaksrammer til studier.
For 2008 er det endringer i antall studieplasser som følge av tidligere endringer i opptaksrammene for disse studiene:

· medisin, 15 plasser

· odontologi, 40 plasser, med videreføring av opptrappingsplanen
· integrert femårig lærerutdanning, 10 plasser

Budsjettvirkningen av studieplassendringen i basiskomponenten i finansieringsmodellen er ca. 10 mill. kroner.
Det ventes en økning i avlagte studiepoeng i 2006 i forhold til 2005, bl.a. på grunn av de økte opptaksrammene som er nevnt ovenfor. Siden ulike studier gir ulik uttelling i finansierings​modellen, er det vanskelig å tallfeste budsjettvirkingen før resultatene for høstsemesteret er klare.
På bakgrunn av statsrådens signaler om gjenoppretting av budsjettnivået fra 2005 og videre opptrapping av bevilgningsnivået framover legger vi også inn tilbakeføring av budsjettreduksjonen på 22,7 mill. kr i 2007.

2. Framtidige satsings​forslag (forslag utenfor rammen)

Om dette skriver departementet bl.a.: «Nye studietilbud vil i hovedsak måtte forventes å finansieres innenfor budsjettrammene. Dette kapitlet i institusjonenes budsjettforslag er derfor først og fremst ment å synliggjøre institusjonenes langsiktige satsinger og prioriteringer. Eventuelle forslag skal være i samsvar med institusjonens særskilte forutsetninger og strategier, virksomhetsplan og de mål som er fastsatt. Forslagene skal føres opp i prioritert rekkefølge, med tilhørende begrunnelse og kostnadsoverslag. Videre bør eventuelle forslag ses i sammenheng med sentrale politiske mål knyttet til Kvalitetsreformen. 

[....]

Institusjonene kan også under satsingsforslag for 2007 fremme forslag om nye byggetiltak, og prioriterte forslag som gjelder mindre bygg og ekstraordinært vedlikehold.»
I innledningen til denne delen foreslår universitetsdirektøren å legge inn et avsnitt om de utfordringene UiT står overfor i det videre arbeidet med vurderingen og eventuelt gjennomføringen av en fusjon mellom Universitetet i Tromsø og Høgskolen i Tromsø. Det foreslås også at arbeidet med et teknologibygg nevnes i denne sammenhengen.

Universitetsdirektøren viser også til sak S 57-06 om å opprette spansk som fag ved Universitetet i Tromsø. Selv om det vedtas å opprette faget ved omdisponering innenfor rammen, foreslås det likevel å ta med et avsnitt om opprettelsen i innledningen.
Videre foreslår universitetsdirektøren at det tas inn et generelt avsnitt om stipendiatstillinger i innledningen.

2.1 Utdanning og forskning
I budsjettforslaget for 2007 prioriterte Universitetet disse områdene:

· Nordområdeforskning

· Marin forskning

· Luftfartsfag

· Samisk forskning og utdanning

Alle disse områdene er i samsvar med det foreliggende forslaget til strategiplan for universitetet, og universitetsdirektøren foreslår at de videreføres. Forslag til større endringer er omtalt nedenfor under hvert av områdene for seg. 
Nordområdesatsing

Forslaget oppdateres bl.a. med at UiT har opprettet ytterligere en forskerskole, at Tromsø har fått SFI i telemedisin og det er levert en innstilling om isgående og andre forskningsfartøy. 
Marin forskning

Prosjektfasen av Marbank/Marbio avsluttes i 2007. Driften av Marbank må sikres for at denne skal kunne fungere som infrastruktur for videre forskning, bl.a. ved Mabcent-SFI. Fiskeri- og kystdepartementet har bidratt til finansieringen så langt, og det argumenteres for at Marbank skal få fast finansiering fra FKD og/eller KD.

Luftfartsfag

I løpet av året har det vært flere møter om denne saken mellom UiT, departementet og andre aktører i saken. Forslaget fra 2007 videreføres uten endringer.
Samisk forskning og utdanning 

Dette forslaget videreføres og konkretiseres med forslag om at det opprettes et senter for samisk språkteknologi.
2.2 Byggetiltak 

Utvidelse av Medisin- og helsefagbygget (MH-bygget) 

Teksten er oppdatert, men det er ikke gjort noen realitetsendringer i forhold til budsjettforslaget for 2007.

Andre byggetiltak, utstyr til nybygg og ekstraordinært vedlikehold

Flere av tiltakene som var oppført i budsjettforslaget for 2007, er fullført. I tillegg til oppdatering og mindre justeringer av teksten fra forrige budsjettforslag, kommer renovering av Breivang inn som nytt prosjekt.

Innstilling til vedtak:
Universitetsdirektøren gis fullmakt til å ferdigstille universitetets budsjettforslag for 2008 på grunnlag av det foreliggende utkast og diskusjonen i styret.

